Președintele Camerei Deputaților, Valeriu Zgonea, a declarat, joi, că este de acord cu proiectul privind pensiile speciale pentru aleșii locali, afirmând că aceștia merită "un anumit respect" din partea statului și, în absența unor astfel de pensii, va fi greu să aibă "o anumită integritate".

„Administrația locală are nevoie de încredere. Un primar care semnează sute de milioane de euro fonduri europene și are o salarizare de 2500-3000 de lei la un oraș de categoria I sau la un municipiu reședință de județ va fi foarte greu să aibă o anumită integritate, o anumită decență și responsabilitate”, a spus Zgonea.

Președintele executiv al PSD a spus că în România sunt primari care sunt în funcție de 25 de ani, iar, potrivit actualei legi, s-ar regăsi, la pensie, în situația în care veniturile lor ar fi foarte mici, având în vedere că au activat doar în administrația locală.

„La indemnizație nu primești niciun spor. (…) Eu cred că un primar merită din partea statului român un anumit respect pe care trebuie să-l dăm. Nu știu dacă e cea mai bună soluție, dar este o dezbatere pe care trebuie să o avem”, a mai spus Zgonea.

Blaga: PNL va vota împotrivă

Liberalii vor vota împotriva inițiativei, susțune Vasile Blaga. „PNL va vota cum a votat și la Legea pensiilor speciale pentru parlamentari: împotrivă. Niciun PNL-ist nu va vota în Senat legea. Vom fi în Senat și vom vota împotrivă”, a declarat copreședintele PNL.

Senatorii din comisiile de specialitate au dat, marți, un raport favorabil legii care prevede acordarea unor pensii speciale primarilor, viceprimarilor, președinților și vicepreședinților de consilii județene, de indemnizația de vârstă urmând să beneficieze atât actualii, cât și foștii aleși locali.

„Primarii și viceprimarii, președinții și vicepreședinții consiliilor județene care îndeplinesc condițiile vârstei standard de pensionare, eșalonate după caz, în anexele nr.5 și 6 din Legea nr. 263/2010 privind sistemul unitar de pensii publice, sau ale vârstei standard reduse în conformitate cu prevederile aceleiași legi sau ale altor legi speciale, au dreptul la indemnizație pentru limită de vârstă”, arată proiectul de lege aprobat de senatorii din Comisia Juridică și Comisia de Administrație, din Senat.

Potrivit proiectului de lege, cuantumul indemnizațiior pentru limita de vârstă se acordă în limita a trei mandate și se calculează ca produs al numărului lunilor de mandat cu 0,55 din indemnizația brută lunară aflată în plată.

Pentru mandatele incomplete, indemnizația pentru limită de vârstă se calculează proporțional cu perioada de mandat efectiv exercitată, care nu poate fi mai mic de 2 ani de activitate de primar și viceprimar, președinte și vicepreședinte de consilii județene.

Cuantumul indemnizației pentru limită de vârstă ar urma să fie suportat din bugetul de stat, prin bugetul Ministerului Dezvoltării Regionale și Administrației Publice.

Potrivit inițiativei legislative, nu vor beneficia de indemnizația pentru limită de vârstă persoanele care au fost condamnate definitiv pentru comiterea, în calitate de primar și viceprimar, președințe și vicepreședinte de consiliu județean, a unei infracțiuni de corupție prevăzută la Titlul V, Capitolul I din Legea nr. 286/2009 privind Codul Penal.

De indemnizația pentru limită de vârstă, potrivit legii, ar trebui să beneficieze și primarii, viceprimarii, președinții și vicepreședinții de consilii județene care au avut anterior intrării în vigoare a legii amintite această calitate.

Proiectul a fost adoptat, tacit, de către Camera Deputaților, Senatul fiind for decizional.

Marți, deputații și senatorii au adoptat și proiectul de lege care prevede pensii speciale pentru parlamentari, proiectul, aflat în faza de reexaminare, va fi trimis președintelui spre promulgare.